**Игри с плажна топка**

***Идея №1 - Опознаване***

Използвайте плажна топка, средна големина,за разчупване на леда в една група, особено когато има нови деца. Предварително напишете в цветните участъци (може върху хартиено тиксо, което после лесно се маха) думите: ИГРА, БИБЛЕЙСКИ ГЕРОЙ, КНИГА, ЗАКУСКА, ЖИВОТНО (или нещо по ваш избор). Нека децата застанат в кръг. Подавайте на всяко от тях топката и според участъка, където е застанал показалеца на дясната му ръка, нека да каже любимото си от дадената категория.

***Идея №2 – Молитви с плажната топка***

Децата отново застават в кръг и си подхвърлят топката един на друг. Този, който е подхвърлил, трябва с едно изречение да се помоли за този, който е хванал топката. И така се редуват. Включете се и вие.

***Идея №3 – Волейбол със столове***

Тъй като в стаите на децата не винаги има голямо пространство, може да опитате този волейбол, неизискващ много движение. Наредете по средата редица от столове. Разделете децата на два отбора и нека да застанат от двете страни на редицата столове. Нека да седнат на пода с лице към столовете. С плажната топка да играят волейбол в това седнало положение, като си подават топката над столовете. Нямат право да стават или да удрят с крак.

***Идея №4 – Игра по двойки***

Нужна е по-малък размер плажна топка. Децата играят по двойки. Отбележете стартова и финална линия, според мястото на стаята. Двойката трябва да придвижи топката до финала и да я върне обратно до старта. Първи рунд: използват само китките си. Втори рунд: само ръце, но без китките. Трети рунд: без ръце, с всяка друга част на тялото може. Най-успешната двойка може да е победител.